Gardens of the World with Audrey Hepburn

Gardens of the World with Audrey Hepburn er en amerikansk dokumentarserie om verdens vakreste og mest bemerkelsesverdige hager. Audrey Hepburn var programleder for TV-serien og deltok også i fortellerrollen sammen med Michael York. Hepburn vant en Primetime Emmy Award for beste individuelle prestasjon innen informasjonsprogram for arbeidet. Dokumentarserien gikk på TV-kanalen PBS og bestod av totalt åtte episoder som varte i en halvtime hver.

En introduksjon til TV-serien ble sendt på PBS i mars 1991. TV-serien hadde premiere 21. januar 1993, én dag etter Hepburns dødsfall. Barbara Saltzman fra Los Angeles Times skrev at tidspunktet for sendingen var uheldig, «men rosens tidløse skjønnhet i første episode er et passende symbol på hennes eleganse og stil». Hun skrev videre at Hepburn var «en minneverdig turguide» i den første episoden «Roses and Rose Gardens». De to siste episodene av TV-serien ble sendt i januar 1996. Dokumentarserien ble sendt på TV i mer enn 30 land, og i 1999 ble de åtte episodene utgitt på DVD. En ny DVD-utgivelse kom i september 2006.

Audrey Hepburns scener ble spilt inn våren og sommeren 1990 i både offentlige og private hager i England, Frankrike, Italia, Japan, Nederland, Den dominikanske republikk og USA. Fra hjemmet sitt i Tolochenaz i Sveits skrev Hepburn forordene til boken som ble utgitt i forbindelse med TV-serien.Gardens of the World: The Art & Practice of Gardening (MacMillan, 1. utgave mars 1991) Forord av Audrey Hepburn. Skrevet av John Brookes, Madison Cox, Penelope Hobhouse, Teiji Itoh, Ann Lovejoy, Elvin McDonald, Allen Paterson, Katherine Whiteside. Foto av Mick Hales, Erica Lennard, Elvin McDonald, Allen Paterson, Art Schronce. 

Hepburn elsket natur og blomsterhager og så en sjelden mulighet til å vise frem den skjønnheten på en poetisk og meningsfull måte. Samboeren Robert Wolders har sagt at TV-serien ble en veldig personlig og kreativ opplevelse for henne.

 Referanser 

 Eksterne lenker 


Kategori:TV-produksjoner fra USA, fra 1990-årene
Kategori:Miniserier fra USA
Kategori:Dokumentarserier fra USA
Kategori:TV-produksjoner på PBS